《月氏王头饮器歌》
元代·郑元祐

穹庐野布诺水东，大旗之下单于宫。甲光五色马如蚁，列屋层毡嘶朔风。

月氏降王昔授首，圆颅启封出盛酒。金屑露刀□□□，挠以留犁不停手。

汉国使者歃血盟，大邦气与虹霓争。当时老上天骄子，控弦西射金天精。

数级论功溅腥血，剑花交簇阴山雪。饮至龙廷醉蹋舞，一卮倒注阳灵穴。

哀王之殁同智瑶，帝阍盍遣巫阳招？魂招不来守之泣，恨结玄云贯寒日。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。